**RESYME` OG SPØRSMÅL FRA DAGENS TALE, DATERT 21.03.2021**

**v/Hanna Marie Huseby**

**TEMA: Bønn og faste**

Teksten er hentet fra

Est. 4.14 (les gjerne hele historien om Ester)

2.kor.6.18

Ef.1.11

Esters bok er historien om ei foreldreløs jødisk jente, som endte opp med å bli dronning i Persia. Krefter i samfunnet ville utrydde det jødiske folk, men Esters trofasthet både til Gud og det jødiske folket, bidro til at hennes folk ble reddet.

Ester grep muligheten til å gjøre noe godt. Hva kan vi gjøre i dag? Hvem vet om det ikke er for en tid som denne at vi er der vi er, slik Ester var i sin tid? Hvordan kan vi gripe muligheten til å bety noe for noen i det daglige?

Det kan være vanskelig å vite hvordan man skal gå frem. Hva gjorde Ester? Hun søkte Gud i faste og bønn og ba det jødiske folket gjøre det samme. De fikk erfare at Gud var deres Far og de var hans arvinger.

Selv om vi nå i denne pandemi tiden er mye for oss selv, er vi likevel i et fellesskap som kan forenes i bønn og faste sammen med alle dem som tror. La oss gripe muligheten og be om å bli ledet til å gjøre noe godt for vår familie, våre venner, naboer og kollegaer.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.